Document ID: 32011D0861

DECIZIA DE PUNERE ÎN APLICARE A COMISIEI
din 19 decembrie 2011
de acordare a unei derogări temporare de la regulile de origine prevăzute în anexa II la Regulamentul (CE) nr. 1528/2007 al Consiliului, pentru a ține seama de situația specială din Kenya în ceea ce privește fileul de ton
[notificată cu numărul C(2011) 9269]
(2011/861/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1528/2007 al Consiliului din 20 decembrie 2007 privind aplicarea regimurilor aplicabile produselor originare din anumite state care fac parte din grupul statelor din Africa, zona Caraibelor și Pacific (ACP) prevăzute în acordurile de stabilire sau care duc la stabilirea Acordurilor de parteneriat economic (1), în special articolul 36 alineatul (4) din anexa II,
întrucât:
(1)
La 16 februarie 2011, în conformitate cu articolul 36 din anexa II la Regulamentul (CE) nr. 1528/2007, Kenya a solicitat o derogare pentru o perioadă de un an de la regulile de origine prevăzute în anexa respectivă. La 20 septembrie 2011, Kenya a prezentat informații suplimentare în sprijinul cererii sale. Cererea vizează o cantitate totală de 2 000 de tone de file de ton, clasificat la poziția 1604 din SA. Această cerere este determinată de scăderea capturilor și a rezervei de ton crud originar, precum și de problema pirateriei.
(2)
Conform informațiilor furnizate de Kenya, capturile de ton crud originar sunt neobișnuit de reduse, chiar și în comparație cu variațiile sezoniere normale, și au dus la o scădere a producției de file de ton. În plus, Kenya a semnalat riscul pe care îl prezintă actele de piraterie în timpul livrării tonului crud. Ca urmare a acestei situații anormale, Kenya se află în imposibilitatea de a respecta, pentru o anumită perioadă, regulile de origine prevăzute în anexa II la Regulamentul (CE) nr. 1528/2007.
(3)
Pentru a se asigura continuitatea importurilor din țările ACP către Uniune și pentru a se permite o tranziție fără probleme de la Acordul de parteneriat ACP-CE la Acordul de stabilire a unui cadru pentru un Acord interimar de parteneriat economic (Acordul interimar de parteneriat EAC-UE), este necesar să se acorde o nouă derogare, cu efect retroactiv de la 1 ianuarie 2011.
(4)
Având în vedere importurile în cauză, o derogare temporară de la regulile de origine prevăzute în anexa II la Regulamentul (CE) nr. 1528/2007 nu ar cauza prejudicii grave unui sector economic stabil al Uniunii, sub rezerva respectării anumitor condiții referitoare la cantități, la supraveghere și la durată.
(5)
Prin urmare, se justifică acordarea unei derogări temporare în temeiul articolului 36 alineatul (1) litera (a) din anexa II la Regulamentul (CE) nr. 1528/2007.
(6)
Kenya va beneficia de o derogare automată de la regulile de origine cu privire la fileul de ton clasificat la poziția 1604 din SA, în temeiul articolului 41 alineatul (8) din Protocolul privind originea anexat la Acordul interimar de parteneriat EAC-UE, atunci când acest acord intră în vigoare sau este aplicat provizoriu.
(7)
În conformitate cu articolul 4 alineatul (2) din Regulamentul (CE) nr. 1528/2007, regulile de origine prevăzute în anexa II la respectivul regulament și derogările de la aceste reguli urmează să fie înlocuite cu regulile prevăzute în Acordul interimar de parteneriat EAC-UE, a cărui intrare în vigoare sau aplicare provizorie este prevăzută pentru 2012. Prin urmare, derogarea trebuie să se aplice până la 31 decembrie 2011. Deși urmează să se mai acorde o derogare în 2011, situația generală, inclusiv situația ratificării Acordului interimar de parteneriat EAC-UE, va fi reevaluată în 2012.
(8)
În conformitate cu articolul 41 alineatul (8) din Protocolul privind originea anexat la Acordul interimar de parteneriat EAC-UE, derogarea automată de la regulile de origine este limitată la un contingent anual de 2 000 de tone de file de ton pentru țările care au parafat Acordul interimar de parteneriat EAC-UE (Kenya, Uganda, Tanzania, Rwanda, Burundi). Kenya este singura țară din regiune care exportă, în prezent, file de ton în Uniune. Prin urmare, este oportun să se acorde Kenyei o derogare în conformitate cu articolul 36 din anexa II la Regulamentul (CE) nr. 1528/2007 pentru 2 000 de tone de file de ton, cantitate care nu depășește contingentul anual total acordat regiunii EAC în temeiul Acordului interimar de parteneriat EAC-UE.
(9)
În consecință, trebuie să se acorde Kenyei o derogare pentru 2 000 de tone de file de ton pentru o perioadă de un an.
(10)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (2) prevede norme de gestionare a contingentelor tarifare. Pentru a asigura o gestionare eficientă în contextul unei strânse cooperări între autoritățile din Kenya, autoritățile vamale ale statelor membre și Comisie, este necesar ca aceste norme să se aplice mutatis mutandis cantităților importate în temeiul derogării acordate prin prezenta decizie.
(11)
Pentru a se permite o monitorizare eficientă a funcționării derogării, autoritățile din Kenya trebuie să comunice în mod regulat Comisiei informații în legătură cu certificatele de circulație EUR.1 eliberate.
(12)
Măsurile prevăzute de prezenta decizie sunt conforme cu avizul Comitetului Codului vamal,
ADOPTĂ PREZENTA DECIZIE:
Articolul 1
Prin derogare de la anexa II la Regulamentul (CE) nr. 1528/2007 și în conformitate cu articolul 36 alineatul (1) litera (a) din respectiva anexă, fileul de ton clasificat la poziția 1604 din SA fabricat din materiale neoriginare se consideră ca fiind originar din Kenya în conformitate cu dispozițiile articolelor 2-6 din prezenta decizie.
Articolul 2
Derogarea prevăzută la articolul 1 se aplică produselor și cantităților stabilite în anexă, provenind din Kenya, care sunt declarate pentru a fi puse în liberă circulație pe teritoriul Uniunii în perioada 1 ianuarie 2011-31 decembrie 2011.
Articolul 3
Cantitățile prevăzute în anexa la prezenta decizie se gestionează în conformitate cu articolele 308a, 308b și 308c din Regulamentul (CEE) nr. 2454/93.
Articolul 4
Autoritățile vamale din Kenya iau măsurile necesare pentru a efectua controale cantitative asupra exporturilor produselor menționate la articolul 1.
Toate certificatele de circulație EUR.1 eliberate pentru produsele respective trebuie să conțină o trimitere la prezenta decizie.
Autoritățile competente din Kenya transmit Comisiei, în fiecare trimestru, o declarație a cantităților pentru care au fost eliberate certificate de circulație EUR.1 în conformitate cu prezenta decizie, precum și numerele de ordine ale certificatelor respective.
Articolul 5
Caseta 7 a certificatelor de circulație EUR.1 eliberate în temeiul prezentei decizii trebuie să conțină următoarea mențiune:
„Derogation - Implementing Decision 2011/861/EU”.
Articolul 6
Prezenta decizie se aplică de la 1 ianuarie 2011 până la 31 decembrie 2011.
Articolul 7
Prezenta decizie se adresează statelor membre.
Adoptată la Bruxelles, 19 decembrie 2011.

Labels: 3
13
6
18
15